# A Magyar Fizikushallgatók Egyesülete Pécsi Helyi Bizottságának Szervezeti és Működési Szabályzata

1. **Alapvető rendelkezések:**
	1. A Helyi Bizottság neve: Magyar Fizikushallgatók Egyesülete Pécsi Helyi Bizottság. Hivatalos rövidítése: Mafihe PHB.
	2. A Mafihe PHB működésében a Magyar Fizikushallgatók Egyesületének Alapszabályában, illetve annak Szervezeti és Működési Szabályzatában lefektetett rendelkezéseket tartja elfogadottnak.
	3. A PHB SZMSZ-ét a Mafihe Közgyűlése fogadja el.
2. **A Mafihe PHB szervezetére és működésére vonatkozó szabályok:**
	1. A PHB vezető szerve a PHB Elnökség.
	2. A PHB Elnökség tisztségviselői: elnök, titkár, programfelelős gazdasági felelős, holnapfelelős, általános tag(ok), a tagokat a Helyi Bizottsági Ülés (továbbiakban HB ülés) választja meg.
	3. A PHB Elnökségben az elnök, titkár és programfelelős posztoknak mindig betöltöttnek kell lennie.
	4. A PHB Elnökség tisztségviselőinek a feladatköre:
		1. *Az elnök:*
			1. Képviseli a PHB-t a külső fórumokon.
			2. Elkészíti a PHB éves működéséről szóló beszámolót és azt a Közgyűlés elé terjeszti.
			3. Összehívja és vezeti az Elnökségi és HB üléseket.
			4. Irányítja a PHB működését.
			5. Egy személyben felelős a PHB működéséért.
			6. Felelős a pályázatokért és megbízást adhat a PHB nevében való pályázat elkészítésére.
			7. Beszámol az Elnökségi és HB üléseken.
		2. *A titkár:*
			1. Az elnök akadályoztatása esetén képviseleti joggal rendelkezik és vezeti az Elnökségi és HB üléseket.
			2. Elkészíti az Elnökségi és HB ülésekről szóló jegyzőkönyvet.
			3. Elvégzi a HB hivatalos dokumentumainak iktatását.
			4. Felelős a HB tagok nyilvántartásáért.
			5. Évente beszámol a HB üléseken.
		3. *A programfelelős:*
			1. Felelős a HB programjainak megszervezéséért és azok meghirdetéséért, melyekről beszámol az elnökség felé.
			2. Koordinálja a Szervezőcsoport működését.
			3. Évente beszámol a HB üléseken.
		4. *A gazdasági felelős:*
			1. Egy személyben felelős a PHB pénzügyeiért, melyről beszámolási kötelezettséggel tartozik a PHB Elnökség felé.
			2. Nyilvántartja a PHB kiadásait és bevételeit.
			3. A számlákról feljegyzést készít.
			4. Beszedi és nyilvántartja a tagdíjakat.
			5. Kezeli a PHB kasszáját.
			6. Félévente összesítést készít.
			7. Évente beszámol a HB üléseken.
		5. *A holnapfelelős:*
			1. Karbantartja, fejleszti és rendszeresen frissíti a PHB honlapját.
			2. Évente beszámol a HB üléseken.
		6. *Az általános elnökségi tagok:*
			1. Segítik az Elnökség munkáját.
			2. Évente beszámolnak a HB üléseken.
			3. Számuk maximálisan 3 lehet.
3. **Az Elnökségi ülés:**
	1. Két HB ülés között irányítja a PHB működését, tagjai az Elnökség tisztségviselői.
	2. Döntéseit nyílt szavazással, egyszer többséggel hozza, szavazati egyenlőség esetén az elnök szava dönt.
	3. Kötelezheti az elnököt a HB ülés három héten belüli összehívására.
	4. Az ülést legalább háromhetente össze kell hívni.
	5. Az ülés az elnök és legalább két másik elnökségi tag jelenléte esetén határozatképes. Abban az esetben, ha az ülés két hónapon át határozatképtelen, össze kell hívni a HB ülést.
4. **A HB ülés:**
	1. A PHB legfőbb döntéshozó szerve tagja minden PHB tag.
	2. Jogköre tartalmazza az elnökségét, valamint dönthet az SZMSZ módosításáról és az elnökség tagjainak személyéről.
	3. Döntéseit egyszerű többséggel hozza, kivéve az SZMSZ módosítását, mely elfogadásához a szavazatok kétharmada szükséges. Szavazategyenlőség esetén az elnök dönt. Személyi kérdésekben és külön döntés esetén titkos szavazás szükséges.
	4. Az ülést legalább évente egyszer össze kell hívni, az ülés előtt legalább két héttel a tagokat értesíteni kell.
	5. Évente egyszer tisztújító HB ülést kell tartani.
	6. Az ülés határozatképes, ha azon a PHB tagjainak legalább a fele jelen van. A határozatképtelen ülés után összehívott következő ülés a jelenlévők számától függetlenül határozatképes.
	7. A HB ülést össze kell hívni, ha azt legalább öt HB tag, három héttel előre, írásban jelzi az elnök felé.
5. **Általános rendelkezések:**
	1. Aláírási joggal rendelkezik az elnök, valamint az elnök akadályoztatása esetén a titkár
	2. A PHB fejléces papírjának használatára jogosultak az Elnökség tagjai.
	3. Az elnökség tagjai jogosultak a PHB honlapjának módisítására. A módosításról az elnököt értesíteni kell.
	4. A Nemzeti Bizottság PHB-s képviselőjét a HB ülés jelöli ki.
	5. A PHB kasszájának egy kulcsa a gazdasági felelősnél, egy az elnöknél, egy pedig a lepecsételt, aláírt borítékban a Mafihe kasszájában van.
	6. A Szervezőcsoport felállítása nem kötelező, feladata a programfelelős munkájának segítése tagjainak száma tetszőleges, melyeket a HB ülés választ meg.
	7. Az SZMSZ-ben nem tárgyalt probléma esetén a Mafihe Alapszabálya, illetve annak Szervezeti és Működési Szabályzata a mérvadó.

Pécs, <dátum>.